《酬竹岩江湖伟观》
宋代·释居简

伟观如伟人，特立万夫上。胸中九云梦，浩然老益壮。

挂窗著孤九，排闼数秦望。平湖宜阴晴，西子亦澜浪。

江潮齐晦朔，海若见情状。由来非地献，亦复岂天相。

谁将万象影，幻此千幅怅。悠然会真意，何以堪俗况。

曲阑供小立，双眸纵遐放。空濛辨畛畦，平漫分趣尚。

外则尽诸物，内则了诸妄。何妨水涵空，勿使云塞向。

不须陋狭隘，更复事宽旷。湛此一寸虚，秘发千古藏。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径九，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。